Har du tænkt over, at det hus du bygger, også skal passe ind i kvarteret og omgivelserne? Så er du en af få.

Alt for mange vælger i dag at bygge for grimt og for dårligt, og det skal vi døje med de næste generationer. Derfor skal den 100 år gamle bevægelse Bedre Byggeskik relanceres, siger formand for Bygningskultur Danmark Birthe Iuel.

- Folk lader sig inspirere af udlandsrejser. Når de bygger, vil de have et svensk træhus, men samtidig vil de også have glaseret tegltag, forklarer Birthe Iuel.

Det giver et mix af uskøn arkitektur, og det synes vi i Bygningskultur Danmark er et problem, som vi gerne vil gøre noget ved, tilføjer hun.

Læs også : Danmarks smukkeste almenbolig ligger i Nakskov

Bedre Byggeskikbevægelsen startede i 1915 i Holbæk og arbejdede på forskønnelse og udvikling af almindelige danske huse - blandt andet opstod murermestervillaerne heraf.

Landsforeningen blev grundlagt som reaktion på den blandingsarkitektur, kaldet historicisme, der var moderne i den sidste halvdel af 1800-tallet.

Historicismen var en stilart, hvor man frit brugte og blandede elementer fra de tidligere historiske arkitekturperioder.

Mange arkitekter mente, at arkitekturen var blevet udansk og uklar i sit formsprog, og at de danske byer var på vej mod en ødelæggende stilforvirring.

Det er i høj grad også tilfældet i dag, mener formand for Bygningskultur Danmark Birthe Iuel.

- Der er ikke længere tradition for, at man henvender sig til en arkitekt. Man lader typehusfirmaerne tegne husene, siger hun.

Konference om Bedre Byggeskik